Die uiltjie wat te vet was om te vlieg | Maroela Media
Plump (Foto: @suffolkowls/Instagram)
'n Uiltjie genaamd "Plump" het opslae gemaak op sosiale media toe dit onthul is dat sy te vet is om te vlieg.
Die Suffolk Owl Sanctuary in die Verenigde Koninkryk het haar in 'n sloot gevind en alhoewel hulle aanvanklik vermoed het haar vere is te nat om te vlieg of dat sy dalk 'n besering opgedoen het, het hulle gou ontdek sy is te swaar om te vlieg.
"Sy het 'n stewige 245 g geweeg (ongeveer 'n derde swaarder as 'n gesonde groot uilwyfie) en sy kon dus nie behoorlik vlieg nie," het die uilbewaringsentrum in die plasing gesê.
"Dit is ongewoon dat wilde voëls in dié toestand beland, so ons moes ondersoek instel oor waarskynlike scenario's. Die eerste is dat sy moontlik uit 'n hok ontsnap het, maar sy is nie gering nie en daar was geen ander identifikasiemerkers nie."
Plump is daarna vir 'n paar weke dopgehou om te sien hoe sy in aanhouding aanpas. "Dit is gewoonlik 'n teken dat 'n wilde uil in aanhouding was indien hulle gemaklik is met kos soos heldergeel kuikens (wat gewoonlik nie natuurlik op die Engelse platteland voorkom nie). Gelukkig was daar nie enige tekens daarvan nie, aangesien sy net so graag wilde kos soos donker muise geëet het," lui die plasing.
"Ons is dus vol vertroue dat dit net 'n ongewone geval is van natuurlike oorgewig. Ons het ook bevind dat daar volop veldmuise is in die gebied waar sy gered is, weens die warm en nat winter wat ons in Desember beleef het."
Plump was 'n paar weke lank onder waarneming by die sentrum en sy was op 'n streng dieet. Sy is intussen vrygelaat en met haar vietse lyfie sommer vinnig weggevlieg.